## Spørsmål og kommentarer til årsmøtedokumentene

Saksdokumentene ble sendt ut rundt 17. mai med frist til uke 22, dvs. søndag 31 mai, til å sende inn spørsmål og kommentarer til dokumentene. Det kom inn totalt syv e-poster med kommentarer og / eller spørsmål innen fristens utløp. I tillegg kom det inn et innspill fra tidligere daglig leder og tidligere styre. Det kom inn etter fristen for innsending av spørsmål, men styret valgte likevel åta det med.

**Spørsmålene er besvart av et samlet styre etter separat styrebehandling onsdag 3. juni.** Styrets svar og kommentarer er lagt inn etter hvert spørsmål.

---------- o ---------- ---------- o ---------- ---------- o ----------

### ***1 - Åsmund Fleten: Kommentarer til «Saksliste til stemmerettledning og avstemmingsgrunnlag» til Årsmøte i Tyristrand Vannverk 2020***

*Ad pkt. 8 D.1*

*Kun daglig leder har prokura. Styrets formann og et styremedlem har også prokura. Se vedtektenes paragraf 16.*

*Prokura kan ikke overdras. Se Lov om prokura, paragraf 4.*

*Styrets formann kan ikke alene ha prokura i og med at prokura ikke kan overdras, heller ikke i perioden hvor ny daglig leder ikke var tilsatt.*

*Avtalen om veirett var på ingen måte en hastesak, og især ikke når det tidligere var inngått muntlig avtale med grunneier om tillatelse til bruk av veien til høydebassenget mot at vannverket bekostet og satte opp en grind.*

*Jeg opprettholder mitt krav om avstemming i denne saken.*

*---------- o ----------*

*Ad pkt. 8 D.2*

*Som nevnt i mitt brev til Tyristrand Vannverk av 03.02.20 anmodet jeg om at avtaler som inngås og som gjelder vannverkets drift, bør gjøres tilgjengelige for medlemmene.Kontrollkomitéen har jeg ikke nevnt med et eneste ord. Ordningen med kontrollkomité mener jeg bør bestå.Jeg krever at ordlyden i dette punkt må endres.*

*Tyristrand 22.mai 2020*

*Åsmund Fleten (sign.*

### **Styrets svar – Veiavtalen:**

I henhold til vedtektenes § 16 har daglig leder prokura. (Det står ingenting i vedtektene om prokura for styreleder og et styremedlem.) I denne saken ble avtalen underskrevet av konstituert daglig leder. Prokura var dermed heller ikke overdratt til *andre*. Avtalen ble godkjent av et enstemmig styre.

Dermed faller grunnlaget i argumentasjon og kravet om avstemming bort.

*---------- o ----------*

### **Avtale om veirett:**

Spørsmålsstillers begrunnelse om fri bruk av veien er neppe korrekt. Avtalen om veirett var en sak som styret i Tyristrand Vannverk hadde arbeidet med siden våren 2018 og var da vurdert som hastesak siden en løsning var en forutsetning for å komme i gang med høydebassenget. Grunneier hadde tidligere (2018) muntlig gitt beskjed om at det påbegynte arbeidet med å pigge veien fra grinda opp til tomta skulle stoppes fram til det forelå en avtale. Daværende Daglig leder opplyste da også i sin rapport for 2018 til årsmøtet at «*Arbeidet ble stoppet av grunneier fordi vannverket ikke hadde veirett over eiendommen hans.»*

### **Styrets svar - 8. D. 2:**

Styret forholder seg til årsmøtet og vil fremlegge all informasjon som et flertall på årsmøtet ber om. En løpende opplisting av «alle avtaler» som fattes vil imidlertid innebære en helt ny praksis for Tyristrand Vannverk og vil ikke være mulig å gjennomføre i praksis. Det gjøres da heller ikke i noen andre selskap. Medlemmenes rett til innsyn ivaretas i dag av Kontrollkomiteen som deltar i alle styremøter og får tilsendt alle styredokumenter på lik linje med styret. Forslagsstiller skriver at Kontrollkomiteen bør bestå. Forslagsstillers ønske om andelshavernes innsyn i alle avtaler er dermed ivaretatt av Kontrollkomiteen.

---------- o ---------- ---------- o ---------- ---------- o ----------

### **2 – Ragne Moe: Utbetalinger til styreleder**

***Fra:****Ragne Moe <**ragne.moe9@gmail.com**>****Sendt:****fredag 29. mai 2020 11.03****Til:****Toril Karlengen Tveit <**TyristrandVannverk@outlook.com**>****Emne:****Styreleder - utbetalinger*

*Hei Toril,*

*jeg ber om å få spesifisert oversikt over alt som styreleder Stein Torgersbråten har fått utbetalt av TV i 2019.*

*på forhånd takk.*

*Mvh*

*Ragne Moe*

**Styrets svar:**

Arbeidet med å administrere etterslep i reparasjoner og vedlikehold sammen med arbeid for å klarlegge vannverkets tekniske status har trukket mye tid. I tillegg kommer kontakten med Ringerike Kommune om forhandlinger om overtagelse som medfører et stort ekstraarbeid. Ringerike Kommune v/Rådmann har krevd at det er styreleder som representerer vannverket. Etter at Fossum & Sandum trakk seg ut 30. juni gikk ansvaret for renseanlegget til Ringerike Kommunale Vannverk. Men kommunen ville ikke ha ansvaret for å beslutte aksjoner ved feil og dette ble dermed lagt på daglig leder som nå i realiteten fikk et 24/7 ansvar for vannverket. Alt i alt representerte dette vesentlig mer enn en full stilling og deler av daglig leders arbeidsoppgaver ble overtatt av styreleder. (Se årsmøteheftet.) I tillegg til å være styreleder fungerte styreleder som daglig leder sommeren 2019. Etter hvert som nytilsatt daglig leder kom inn i arbeidsoppgavene har denne delen gradvis blitt redusert. Det som gjenstår er økonomikontrollen.

Styreleder har fått samme utbetaling som tidligere daglig leder hadde med en timelønn på 325 kroner. Dette ble utbetalt månedlig basert på spesifiserte timelister som ble godkjent av administrasjonen. Timelistene skiller mellom oppgaver relatert til ledervervet i styret og arbeid som ligger under daglig leders ansvarsområde. Kun det siste, «administrative oppgaver» ble godtgjort. Tabellen viste timeforbruket per måned i perioden mai – desember 2019.

|  |  |  |
| --- | --- | --- |
| **Måned** | **Ordinært arbeid som styreleder** | **Administrative oppgaver**  |
| **2019** |  |  |
| Mai | 58 | 13 |
| Juni | 22 | 74 |
| Juli | 0 | 78 |
| August | 38 | 97 |
| September | 39 | 50 |
| Oktober | 31 | 45 |
| November | 34 | 38 |
| Desember | 35 | 28 |
| **SUM 2019** | **257** | **423** |

---------- o ---------- ---------- o ---------- ---------- o ----------

### **3 – vaartvannverk - Gjerde rundt renseanlegget**

***Fra:****vaartvannverk <**vaartvannverk@gmail.com**>****Sendt:****torsdag 28. mai 2020 21.54****Til:****tyristrandvannverk@outlook.com****Emne:****spørsmål ang. gjerde rundt renseanlegget*

*Vi forlanger å se dokumentasjonen fra Mattilsynet om et gammelt pålegg om å sette opp gjerde rundt Vannverket?*

*Mvh     Espen Krogstad                Karl Erik Melbye            Tor Magnus Abrahamsen*

*\*244/121                         \*244/17                           \*250/34*

*Knut Hermann Bøhn                Geir Jensen            Villy Andresen*

*\*244/12 \*252/2 \*250/23       \*244/118                \*244/165*

*Tore Kristian Magnussen         Bjørn Holen*

*\*244/11                                       \*244/227*

**Styrets svar:**

Mattilsynet hadde en befaring oppe på Væleren 13. desember 2019. Her kom det opp at Mattilsynet krevde et gjerde rundt renseanlegget for å beskytte rentvannbassenget som ligger under bakken mot mulig avrenning fra dyreekskrementer. (Beitedyr vandret / oppholdt seg uhindret rundt vannverkshuset i hele beitesesongen.) Gjerdet ble da karakterisert som et «gammelt pålegg» av Mattilsynet. Se utsnitt av referatet fra møtet som ble sendt ut til styret samme dag:

*«På den positive siden er nå alle tidligere pålegg fra Mattilsynet lukket. Kravet om elektronisk lagring og bedre brannmur er haket av. Det samme er kravet om inngjerding av vannverkshusert som blir gjennomført til våren før beitedyrene slippes ut.»*

Mattilsynet presiserte ikke under møtet om det var et skriftlig eller muntlig pålegg som var gitt tidligere. Styret i Tyristrand Vannverk har ingen grunn til å tvile på Mattilsynets utsagn og vurderer et muntlig pålegg som like bindende som et skriftlig. Et pålegg følges bare opp. Det er derfor ikke gjort noe forsøk på å lete frem dokumentasjonen om tidligere inspeksjoner fra Mattilsynet da denne er uinteressant ut fra møtet 13. desember.

Også tidligere styrer har for øvrig også arbeidet med denne saken og gjerde rundt renseanlegget sto på lista over oppgaver som nyvalgte styret fikk fra det gamle styret i mai 2019.

---------- o ---------- ---------- o ---------- ---------- o ----------

### 4 – vaartvannverk: Diverse spørsmål

***Fra:****vaartvannverk <**vaartvannverk@gmail.com**>****Sendt:****torsdag 28. mai 2020 09.37****Til:****tyristrandvannverk@outlook.com****Kopi:****b-kaares@online.no*

***Emne:****spørsmål ang årsmøtepapirene*

*Hei,*

*Her kommer endel spørsmål i forbindelse med årsmøtepapirene og årsmøte i Tyristrand Vannverk.*

*Mvh**Vaartvannverk@gmail.com*

*Spørsmål vedrørende årsmøtepapirene til Tyristrand Vannverket:*

*---------- o ----------*

#### **Spørsmål 1, Oppsett årsmøtepapirer**

*Finns det ikke et oppsett for årsmøtepapirene i Tyristrand Vannverk?*

*Dette årsmøtedokumentet er full av unøyaktigheter, mye informasjon gitt i feil rekkefølge og mye dokumentasjon som ikke har noe med årsmøte i 2020 å gjøre (eks. mye dokumentasjon om drifter av vannverket). Mange saker mangler saksnummer og dermed er det vanskelig å lese dokumentene. Det mangler også innstilling til vedtak i alle saker.*

**Styrets svar:**

Det finnes ikke en definert fasit for årsmøtepapirer. Men det foreligger ei liste over saker som skal opp i et ordinært årsmøte. Lista står både i Vedtektene og i Samvirkeloven og er fulgt av Tyristrand Vannverk i alle år. Også nå i 2020. I tillegg til de «obligatoriske sakene» er som vanlig lagt inn et eget punkt for Innkomne saker. Daglig Leders rapport er tatt ut da daglig leder rapporterer til styret, ikke årsmøtet. Det er i tillegg et eget ark som heter Kommentarer til enkelte poste i regnskapet hvor de postene som har størst avvik fra budsjetter er kommentert.

Nummereringen vil bli korrigert i 2021.

Det følgende er innsenders oppfatning av heftet og inneholder ingen spørsmål som krever forklaring.

*---------- o ----------*

#### **Spørsmål 2, Drift at TVV**

*Sak 8I står på stemmeseddelen. Styret sier i sin uttalelse til forslaget at dette ikke skal stemmes over. Hvorfor står det da på stemmeseddelen?*

**Styrets svar:**

Østebøs forslag er legitimt og må derfor stemmes over. Siste linje om saken i årsmøteheftet er feil og skulle vært tatt ut i korrekturen. Det er imidlertid slått fast i stemmerettledningen at det skal stemmes over forslaget og saken står også på stemmeseddelen.

*---------- o ----------*

#### **Spørsmål 3, Mistillitsforslag**

*Sittende styreleder har fått et mistillitsforslag mot seg. Dette mistillitsforslaget er skrevet i punkter, uten begrunnelser, men med henvisninger til vedtektene. Begrunnelsene skulle utdypes på et årsmøte, på en saklig måte. Det får vi ikke muligheter til.*

*Hvordan kan dette behandles på en god måte når styreleder bare svarer at dette er feil? Dessuten kan vel ikke styreleder svare på mistillitsforslag mot seg selv?*

*Dette er ingen måte å snakke sammen på, dette blir kun en side av saken.*

**Styrets svar:**

For ordens skyld: Årsmøteheftet er et felles styredokument, ikke styreleders.

Forslaget inneholder ingen konkrete årsaker til mistilliten og bærer preg av underskrivernes personlige oppfatning. Henvisningene til forslagsstillers personlige oppfatning av generelle paragrafer i Vedtektene er ikke godt nok når styret gjentatte ganger kan dokumentere at påstandene er feil. Et samlet styre registrerer at det heller ikke nå foreligger konkretisering av kulepunktene i forslaget.

Styrt vil understreke at styrets kommentarer til mistillitsforslaget er nettopp det tittelen sier: «Styrets kommentarer og anbefaling». Det er derfor et samlet styre som står bak kommentarene. Styret registrerer videre at «vaartvannverk» mener at styreleder som er den det rettes et mistillitsforslag mot, ikke skal ha anledning til å uttale seg om mistillitsforslaget. Dette er et nytt rettsprinsipp som styret er sterkt uenig i.

*---------- o ----------*

#### **Spørsmål 4, Daglig Leder**

*Det nevnes i omtalen av mistillitsforslaget at daglig leder fratrer sin stilling hvis saken ikke stemmes ned. Daglig leder er ansatt med ansettelsesvilkår i henhold til vanlige regler i arbeidslivet. Da kan han vel ikke trekke seg på en sak?*

**Styrets svar:**

Daglig leder sendte 16. januar en betinget oppsigelse til styret («Dersom styret velger å gå av på årsmøte eller ved mistillit fratrer jeg i min stilling samtidig med at styret fratrer.») Dette ble akseptert av styret og daglig leder har styrets aksept på at han kan fratre direkte uten å stå i de ordinære tre måneder etter oppsigelse i overnevnte tilfeller.

*---------- o ----------*

#### **Spørsmål 5, Signering**

*Hvorfor har ikke styreleder signert regnskapet?*

**Styrets svar:**

Daglig leder har signert regnskapet. Se vedlagte bekreftelse fra «Signant» og Anne Bente Clausen.

Offentlig regnskap for Tyristrand Vannverk Sa

Navn: Stein Torgersbråten

Avsender: Bente Børresen Clausen

Opprettet: 30.04.2020

Utløpsdato: 30.05.2020

Beskrivelse: Vedlagt er: Offentlig regnskap for Tyristrand Vannverk Sa

Dokument

Fullstendighetserklering Tyristrand Vannverk SA

Signert

Styreleders har underskrevet dokumentet men underskriften står såpass høyt oppe på arket fra revisor at det ikke kom med i trykkingen.

*---------- o ----------*

#### **Spørsmål 6, Fratredelse**

*Styret og styreleder truer med å trekke seg i flere saker, betyr dette at kun to mennesker kan trekke seg? De to som er valgt fra kommunen kan vel ikke trekke seg, og en har allerede bedt om avløsning fra sitt verv.*

**Styrets svar**

Det er to saker hvor de årsmøtevalgte styrerepresentantene vil trekke seg om styret blir nedstemt. De to kommunestyrevalgte styremedlemmene forblir i styret. De må eventuelt ta opp sin situasjon med Ringerike Kommune. Dette er klart beskrevet i stemmeveiledningen.

Frem til det er gjennomført valg (sak 10) er teknisk sett nåværende nestleder en del av styret frem til 24. juni. Han står i dette tilfelle solidarisk med de to som ikke er på valg selv om det i realiteten vil være styreleder og styremedlem som går i og med at det velges et nytt styremedlem.

*---------- o ----------*

#### **Spørsmål 7, Budsjett**

*Godkjent budsjett av mai 2019 viser et budsjett på lønnskostnader på kr 850 000. Det reviderte regnskapet viser lønnskostnader på totalt kr 1 394 000. Dette er ca. 550 000 høyere enn budsjettert. Hvordan kan styret forsvare dette?*

**Styrets svar:**

Det godkjente budsjettet for 2019 ble vedtatt i en helt annen situasjon for vannverket enn den som materialiserte seg i 2. halvår 2019. De store tekniske problemene og behovet for oppgraderinger var frem til da ukjente både for styret og årsmøtet.

Den største forskjellen er at i løpet av 2019 er både stillingen som regnskapsassistent og daglig leder oppjustert til fulle stillinger. Begrunnelsen til dette er at arbeidsmengden i løpet av året har steget vesentlig. Arbeidet med å administrere etterslep i reparasjoner og vedlikehold sammen med arbeid for å klarlegge vannverkets tekniske status har krevd mye tid. I tillegg kommer kontakten med Ringerike Kommune om forhandlinger om overtagelse som medfører et stort ekstraarbeid. Etter at Fossum & Sandum trakk seg ut 30. juni gikk ansvaret for å ta beslutninger om iverksetting av tiltak generert av alarmer på renseanlegget over til daglig leder som derfor fikk et 24/7 ansvar. Dette etter krav (kontraktsfestet) fra Ringerike Kommune. Alt i alt representerte dette vesentlig mer enn en full stilling og deler av daglig leders arbeidsoppgaver ble overtatt av styreleder. Styreleder fungerte også som daglig leder sommeren 2019. Etter hvert som daglig leder kom inn i arbeidsoppgavene har denne delen gradvis blitt redusert. Vannverket er dessuten pålagt å etablere tjenestepensjonsordning for sine ansatte. Siste frist for å gjøre dette var 31. desember 2017. Dette ble gjort sommeren 2019 med tilbakevirkende kraft fra 1. januar 2018. Denne ordningen er bra i tillegg til å være lovbestemt, men den er kostnadskrevende. Basert på innleverte timelister brukte styreleder i underkant av 700 timer i 2. halvår 2019 på disse oppgavene hvorav 423 timer var oppgaver som daglig leder eller oppgaver for å avlaste daglig leder.

*---------- o ----------*

#### **Spørsmål 8, Utbetalinger til styreleder**

*Regnskapet note 6 viser lønnskostnader til styrets leder at det er betalt styrehonorar samt ordinær lønn på kr 123 000. I hht. årsmøteprotokollen av mai 2019 er det ikke vedtatt endringer i honorar til styret. Videre vises det til samvirkeloven § 74, hvor det er årsmøtet som vedtar honorar til styret. Honorar anses her som lønn og eventuelle andre honorarer.*

*Hvordan kan det være besluttet høyere honorar til styrets leder utover det vedtatte honoraret i årsmøte 2019?*

**Styrets svar:**

Det er ikke gjort noen endringer i styrehonorarer i løpet av 2019. Styreleder har i tillegg til lønn i den perioden styreleder var konstituert som daglig leder sommeren 2019, fått betalt for arbeid som normalt ville ligget på daglig leder for å avlaste ham. Det har også tidligere vært praksis i TVV å betale for arbeid som går utover det som normalt vil ligge på styreleder.

Daglig leder ble ansatt i 50 % stilling. Det viste seg raskt at arbeidsbelastningen som følge av de oppgraderinger som måtte gjøres på vannverket var vesentlig større enn 50 % av full stilling. Avtalen med Ringerike Kommune om drift av renseanlegget medførte i tillegg at daglig leder også fikk ansvar for vannverket 24/7, noe som ikke hadde vært tilfelle tidligere. Dette tar en stor del av daglig leders stillingsprosent. Samtidig trengte daglig leder tid til å komme inn i arbeidsoppgavene. Styreleder måtte derfor gå inn og assistere med en del arbeidsoppgaver som naturlig ville vært innenfor daglig leders arbeidsfelt. Dette er arbeidsoppgaver som derfor ikke er koblet til vervet som styreleder. På grunn av arbeidsbelastningen i stillingen gikk daglig leder først over i 60 % og deretter fra 1. november 2019, over i 100 % stilling. Dette reduserte behovet for assistanse en del, men stillingen til daglig leder er likevel vesentlig større enn hva som kan forventes i en ordinær 100 % stilling. Det vil derfor fortsatt være behov for avlastning i 2020. Styreleder har i tillegg ansvaret for forhandlingene med Ringerike Kommune. Dette etter direkte krav fra Rådmannen.

Styreleder har fått samme lønn for disse oppgavene som tidligere daglig leder hadde, med en timelønn på 325 kroner. Dette ble utbetalt månedlig basert på spesifiserte timelister som ble godkjent av administrasjonen. Dette er dessuten ført eksplisitt i regnskapet som er godkjent og underskrevet av et samlet styre. Timelistene skiller mellom oppgaver relatert til ledervervet i styret og arbeid som lå under daglig leders ansvarsområde. Kun det siste, «daglig leder» ble godtgjort.

*---------- o ----------*

#### **Spørsmål 9, Lønnskostnader**

*I sak 9, forslag til årsmøtet 2019 fremmer Torgersbråthen i punkt 5. at det er handlet inn vannmålere uten at det forelå et godkjent budsjett for dette.*

*Er ikke det på lik linje som dagens styre har gjort i forhold til lønnskostnader?*

*Styret fremlegger forklaring på økningen i lønnskostnader. Økt stilling for regnskapsmedarbeider og Daglig leder. Forklaringen tilsier også at styrets leder har fungert som daglig leder i en periode etter at daværende daglig leder trakk seg. Perioden vannverket har vært uten daglig leder er ca. 3 uker.*

**Styrets svar:**

Vannmålere ble kjøpt inn uten at det forelå et budsjett samtidig som det var varslet krav om et ekstraordinært årsmøte om hvorvidt det skulle innføres vannmålere i det hele tatt. Det hadde derfor vært fornuftig å avvente innkjøpet til etter at man hadde klarhet i hvorvidt det ville bli et ekstraordinært årsmøte eller til man visste resultatet av det. Lønnsbudsjettet var vedtatt som egen post i mai 2019 og det er snakk om en overskridelse av en vedtatt budsjettpost. Det er helt normalt at budsjettposter overskrides eller at det ikke brukes så mye på posten som antatt. I dette tilfelle var budsjettet fremmet før man visste om de problemene vannverket sto overfor. I de fleste selskap vil endringer bli forklart dersom de er store. Noe styret faktisk har gjort ikke bare for lønnsbudsjettet, men også for andre poster.

*---------- o ----------*

#### **Spørsmål 10, Andre driftskostnader**

*I resultatregnskapet henvises til note 6 både på lønn og andre driftskostnader I selve noten sier man ingen ting om andre driftskostnader som viser en økning på over 1 mill. Hva er dette?*

*Vi forventer svar på alle spørsmålene på nettsiden, der bør spørsmål og svar være mulig å lese for alle andelseiere i Tyristrand Vannverk.*

**Styrets svar:**

I regnskapets ark for Resultatregnskap som er merket med note 6 er det ført opp en post på 2.980.853 kroner. Note 6 inneholder oppsett over lønnskostnader. Men litt lenger ute i regnskapet er det en annen side som heter Spesifisert Resultatregnskap. Her et Annen Driftskostnad ført opp med det samme beløpet på 2.980.853 kroner. Der er det listet opp 14 forskjellige poster. Lønn er en av disse postene. De andre 13 er resten av posten. Ved siden av denne opplistingen står de tilsvarende tallene for 2018 som gjør det mulig å se hvor økningen har vært. Det er særlig drift og vedlikeholdskostnader for renseanlegget sammen med vedlikehold og drift av ledningsnettet som har økt mye. Til sammen utgjør disse to postene en økning på 718.000 av den totale økningen på posten som er 1.064.000 kroner. Resten av økningen ligger stort sett i økte regnskaps og revisjonskostnader, honorarer til ekstern assistanse, kostnader bl.a. til et informasjonsmøte og et ekstraordinært årsmøte, samt kostnader forbundet med tilsetting av ny daglig leder.

*---------- o ----------*

#### **Spørsmål 11, Valg**

*I henhold til §14 skal årsmøte hvert år velge styreleder og nestleder på årsmøte. De skal velges blant de tre som sitter i styret og altså ikke de som sitter der som kommunens representanter.*

*Vi kan ikke finne denne saken noen steder i papirene, hvor er den saken?*

*Mvh Espen Krogstad Karl Erik Melbye Tor Magnus Abrahamsen*

**Styrets svar**

Dette er forklart i årsmøtepapirene.

Siden styret har varslet sin avgang dersom det lider nederlag på et av to spesifiserte punkter samt at det foreligger et mistillitsforslag mot styreleder, er det ikke mulig å si med sikkerhet hvilke personer som blir sittende som årsmøtevalgte styrerepresentanter etter årsmøtet. Det er derfor ikke mulig å avholde valg av styreleder og nestleder. Dette kan først gjøres når det er tre styremedlemmer å velge blant. Det vil si at dersom styret eller styreleder går må det avholdes et ekstraordinært årsmøte hvor det må velges representanter til et nytt styre. Deretter kan det velges leder og nestleder.

---------- o ---------- ---------- o ---------- ---------- o ----------

### ***5 - «vaartvannverk» - Innkalling***

***Fra:*** *vaartvannverk <**vaartvannverk@gmail.com**>****Sendt:****fredag 29. mai 2020 23.05****Til:****tyristrandvannverk@outlook.com****Emne:****Godkjenning av innkalling til årsmøte*

*Når man holder årsmøte skal innkallingen godkjennes. I disse årsmøtepapirene mangler alle de formelle sakene som skal godkjennes for at årsmøte er gyldig.*

*Hvordan kan dere holde et  årsmøte på denne måten?*

*Etter min mening kan ikke dette årsmøte gjennomføres.*

*Mvh*

*Villy Andresen*

**Styrets svar:**

Det vises til årsmøteheftet. Her står lovhjemmel for unntak i Samvirkelovens krav om å holde fysisk årsmøte på forsiden sammen med henvisning til nettstedet i Lovdata hvor dette er hentet. Når det gjelder åpning og konstituering er dette forklart under pkt. 1. i dagsorden. Sakliste står på side 2 i årsmøteheftet.

---------- o ---------- ---------- o ---------- ---------- o ----------

### **6 – Ellen Magnussen – Diverse spørsmål**

***Fra:*** *Ellen Magnussen <**olmartm@online.no**>****Sendt:****lørdag 30. mai 2020 13.41****Til:****Tyristrandvannverk@outlook.com****Emne:****Kommentarer til styret i Tyristrand Vannverk*

*Undertegnede vil fortsatt ha svar på noen spørsmål,*

#### **Spørsmål 1 – Stemmesedler…**

*For det første:*

*HVORFOR MÅ STYRET I TYRISTRAND VANNVERK HA****NAVN, ADRESSE, GÅRDS- OG BRUKS-NUMMER****PÅ STEMMESEDLENE****?***

***Stemmesedlene er nummerert, så det er liten mulighet for juks.***

*Styret vet hvor mange stemmesedler som er sendt ut, da bør det være enkelt å sjekke om det skulle komme inn falske stemmesedler!*

*Er dette kravet satt for å kunne kontrollere hvem som stemmer for eller mot de oppsatte forslagene?*

*De fleste avstemminger i slike foretak er anonyme, det bør det også være her!*

*Andelshaverne burde bli vist den tillit at stemmeseddelen kunne sendes inn med nummeret oppe i høyre hjørne, som identifikasjon!*

**Styrets svar:**

Kun andelshavere har stemmerett. I et årsmøte med personlig fremmøte er det enkelt å kontrollere at det er stemmeberettigede eller de som har fullmakt fra en stemmeberettiget som får anledning til å stemme. Ved poststemming er dette ikke mulig. Det er likevel viktigå kunne kontrollere at den som fyller ut stemmeseddel er stemmeberettiget. Nummereringen er satt på for å gjøre det umulig å sende inn to stemmesedler. Stemmene blir talt opp av Kontrollkomiteen med representanter fra «vaartvannverk» og Pensjonistforeningen til stede. Styret har ingen befatning med opptellingen. (Dette er gjort nettopp for å legge død alle senere beskyldninger om valgfusk.) Denne formen for avstemming er i praksis mer «hemmelig» enn ved en ordinær avstemming ved håndsopprekking som er det normale på årsmøter.

*---------- o ----------*

#### **Spørsmål 2 - Regnskapet**

*Regnskapet har mange poster som har økt uforholdsmessig mye i forhold til 2018.*

*Er dette forklaringen på den store økningen i vannavgiften?*

*Økt vannavgift er et av flere spørsmål jeg stilte i mars.*

*Hva slags reklame er det brukt penger på?*

*Hva ligger i «Andre honorarer»? Der er det en økning på ca. 100%!*

**Styrets svar**

Kostnadsøkningen fra 2018 til 2019 er beskrevet i årsmøteheftet på siden «Kommentarer til de enkelte poster i regnskapet» som kommer etter notene til regnskapet. Her er «Drift og vedlikehold av renseanlegget», «Regnskaps og revisjonskostnader», «vedlikehold og drift av ledningsnett», «Andre honorarer», «Lønnsbudsjettet», og «Rentekostnader» omtalt separat.

Vannverkets kostnadsside er i tillegg omtalt bredt i styrets årsrapport for 2019. Den kommer som første post i årsmøteheftet med tittel «Vannverksåret 2019».

Forbruket er dessuten omtalt og forklart som svar på e-post nr. 4, «vaartvannverk – Diverse spørsmål». Her er det særlig Spørsmål 7, Budsjett og spørsmål 10, Andre driftskostnader, som er av interesse.

Vannavgiften er vannverkets eneste reelle inntektskilde. (Tilkoblingsavgifter betyr lite i det totale bildet.) Økte kostnader betyr derfor økte vannavgifter for andelshaverne.

Økt vannavgift ble forklart både på informasjonsmøtet i september og i det ekstraordinære årsmøtet i oktober 2018. Den siden i årsmøteheftet som avslutter Styrets beretning for 2018, «Veien fremover», tar for seg de store problemområdene vannverket står overfor; tekniske utfordringer ved renseanlegget, kostnader ved å drifte Tyristrand Vannverk uten assistanse fra Ringerike Kommune, leveringssikkerhet, og reservevann. Ingen av disse problemområdene kan løses uten at det koster (ganske mye) penger.

Siden «Budsjett 2020 – 2022» i årsmøteheftet inneholder i tillegg til budsjettforslaget også ei liste over investeringsbehov. Rekkefølgen disse må løses i er usikker, mye avhenger at den tekniske gjennomgangen som gjennomføres av COWI i disse dager. Men det er åpenbart at de vil koste penger.

«Reklame»

Posten heter ikke «Reklame» men «Annonser og reklame» Den er benyttet til kostnader i forbindelse med kunngjøringer til det ekstraordinære årsmøtet i oktober 2019 og til annonsering etter ny daglig leder.

Andre honorarer

Dette er en samlepost som dekker kostnader til regnskaps- og revisjonsassistanse, kostnader til juridiske spørsmål, samt kostnader til tekniske gjennomganger.

*I Ringerikes Blad 16.04.2020 stilte jeg 2 spørsmål, som begge har blitt ignorert av styreleder;*

#### **1. Hvorfor var det ikke mulig å få til en ny avtale med Fossum & Sandum ?**

*Hvorfor var det ikke det?*

***At styreleder refererer til «Ingar» sa …….til Stein.  «Ingar» sa….til Marita, er lite seriøst å sende ut i Årsmøtepapirene!***

*Da burde hele samtalen kommet fram! Hva sa for eksempel Stein??*

**Styrets svar:**

Arbeidet med å få til en ny avtale med Fossum & Sandum er detaljert beskrevet i årsmøteheftet i pkt. 5. under spørsmål 8E – Mistillitsforslag til styrets leder.

*---------- o ----------*

#### **2. Kart over ledningsnettet er fortsatt av stor interesse.**

*Hvorfor var det ikke mulig å få lagt det ved Årsmøtepapirene?*

*Det hadde gitt alle andelshaverne mulighet til å se hvor hovedvannledningene ligger.*

*Ser fram til svarene, som jeg går ut fra kommer på Vannverkets Siste Nytt sider.*

*Ellen Magnussen*

**Styrets svar:**

Kart over ledningsnettet er ikke bare av stor interesse. Å vite hvor hovedvannledningene går er faktisk nødvendig for å drifte vannverket. Vannverket har arbeidet med denne saken siden starten av dette årtusenet. Da det nåværende styret overtok i mai 2019 gjensto det fremdeles en god del arbeid. Styret har sammen med Ringerike Kommune tatt tak i denne saken. Ringerike Kommunale Vannverk arbeider i disse dager med å utarbeide et (forhåpentligvis) endelig kart. Ingar Fossum har samarbeidet med kommunen om dette prosjektet. Det ble så vidt omtalt på hjemmesiden i januar i år under fanen «Forhandlinger…»

---------- o ---------- ---------- o ---------- ---------- o ----------

### 7 – Gjermund Riise Brekke – Diverse spørsmål

***Fra:****Gjermund Riise Brekke <gjermund@riisebrekke.no>****Sendt:****søndag 31. mai 2020 11.12****Til:****TyristrandVannverk@outlook.com****Emne:****Årsmøte 2020*

*Hei*

*Ref tilsendt årsmøtedokumentet:*

#### **1 - Valg**

*1. Spørsmål:Jeg tror det er motstrid mellom forslag fra valg komiteen og stemmeseddel.*

*Er det ikke slik at vi skal velge et nytt styremedlem? Dette er det ikke noe felt for.*

*I tillegg skal det velges leder og nestleder blandet styrets medlemmer. Jeg ser det kun er felt for nestleder.*

**Styrets svar:**

Dette er utførlig forklart i årsmøtepapirene.

Siden styret har varslet sin avgang dersom det lider nederlag på et av to spesifiserte punkter samt at det foreligger et mistillitsforslag mot styreleder, er det ikke mulig å si med sikkerhet hvilke personer som blir sittende som årsmøtevalgte styrerepresentanter etter årsmøtet. Det de derfor ikke mulig å avholde valg av styreleder og nestleder. Dette kan først gjøres når det er tre styremedlemmer å velge blant. Det vil si at dersom styret eller styreleder går må det avholdes et ekstraordinært årsmøte hvor det må velges representanter til et nytt styre. Deretter kan det velges leder og nestleder.

*---------- o ----------*

#### **2 – Blanke stemmer**

*2. Spørsmål: Avstemninger hvor jeg ønsker å stemme blankt. Er det nok at jeg da avstår fra avkryssing? Eller blir da stemmeseddel avvist som ikke gyldig? Slik den nå fremstår er jeg nøtt til å ta en side på flere av valgene.*

**Styrets svar:**

På samme måte som ved et årsmøte med fysisk fremmøte er det mulig å avstå fra å stemme eller stemme blankt uten at dette har innvirkning på stemmegivingen i andre saker. Dersom det ikke finnes kryss på stemmeseddelen i en sak regnes dette som blank stemme.

*---------- o ----------*

#### **3 - Honorarer**

*3. Spørsmål: Vedrørende punkt 9.*

*Jeg oppfatter at det ikke er kommet forslag på honorar og styret har heller ikke valgt å komme med forslag. Ut fra det oppfatter jeg at dere da mener at honorarene skal være 0,-. Stemmer ikke dette må annen info fremkomme.*

**Styrets svar**

Se årsmøteheftet. Under punktet «Honorar til styret» står det «Ingen endring». Det betyr som der faktisk står, «ingen endring». Styret anbefaler at beløpene for 2019 videreføres i 2020.

*---------- o ----------*

#### **4 – Avstemming om årsberetning**

*4. Spørsmål: Avstemning vedrørende pkt 2 styrets årsberetning er i brudd med vedtektene pkt 13, hvor det står «på årsmøte behandles og gjøres vedtak om»*

**Styrets svar:**

Når vedtektene benytter uttrykket «…behandles og gjøres vedtak om…» blir det ganske søkt om uttrykket «gjøres vedtak om» skal gjelde for alle postene i årsmøtet som er listet opp i § 13. Hverken revisors beretning, regnskapet, eller kontrollkomiteens rapport kan endres av årsmøtet. Heller ikke styrets årsberetning. § 41.2 i Samvirkeloven sier da også at *«I foretak med rekneskapsplikt etter rekneskapslova skal årsmøtet godkjenne årsrekneskapen og årsmeldinga»*

Se ellers stemmerettledningen. Her står det at dette er styrets beretning og skal bare tas til etterretning av årsmøtet, teksten i beretningen kan ikke endres av årsmøtet.

*---------- o ----------*

#### **5 – Daglig leders oppsigelsestid**

*5. Spørsmål: det er flere steder i sakspapirene truet med at styret og daglig går på dagen hvis de ikke får vedtak slik de ønsker. Siden dette er gjentatt flere steder i sakspapirene er det da slik at styret har inngått en avtale med daglig leder som gjør at han ikke har oppsigelsestid tid?*

**Styrets svar:**

Daglig leder sendte 16. januar en betinget oppsigelse til styret («Dersom styret velger å gå av på årsmøte eller ved mistillit fratrer jeg i min stilling samtidig med at styret fratrer.») Dette ble akseptert av styret og daglig leder har styrets aksept på at han kan fratre direkte uten å stå i de ordinære tre måneder etter oppsigelse i overnevnte tilfeller.

*---------- o ----------*

#### **6 - Regnskapet**

*6. Spørsmål om regnskapet:*

*A) hva har sittende styre fått utbetalt av honorar for 2019*

*B)hva har avgått styre fått utbetalt av honorar i 2019.*

*C) hva har styreleder fått av lønn og honorarer i 2019 av Vannverket.*

*D) hvordan er disse eventuelt hjemlet?*

*Mvh*

*Gjermund Riise Brekke*

*Støaveien 95a*

*G.nr / b. Nr 244/373*

**Styrets svar:**

1. Honoraret vil bli utbetalt i juni. Det ytes et styrehonorar på 500 kr. pr møte og det har vært 11 styremøter etter årsmøtet i 2019. I tillegg har styreleder et honorar på 17.000 kroner for et fullt år og nestleder et honorar på 3.000 kroner.
2. Det avgåtte styret hadde tilsvarende betingelser som det nåværende. Det har vært til sammen 5 styremøter i første halvår.
3. Det er ikke gjort noen endringer i styrehonorarer i løpet av 2019. Styreleder har i tillegg til lønn i den perioden styreleder var konstituert som daglig leder sommeren 2019, fått betalt for arbeid som normalt ville ligget på daglig leder for å avlaste ham. Det har også tidligere vært praksis i TVV å betale for arbeid som går utover det som normalt vil ligge på styreleder. Ref. note 6 i regnskapet.
4. Daglig leder ble ansatt i 50 % stilling. Det viste seg raskt at arbeidsbelastningen som følge av de oppgraderinger som måtte gjøres på vannverket var vesentlig større enn 50 % av full stilling. Avtalen med Ringerike Kommune om drift av renseanlegget medførte i tillegg at daglig leder også fikk ansvar for vannverket 24/7, noe som ikke hadde vært tilfelle tidligere. Dette tar en stor del av daglig leders stillingsprosent. Samtidig trengte daglig leder tid til å komme inn i arbeidsoppgavene. Styreleder måtte derfor gå inn og assistere med en del arbeidsoppgaver som naturlig ville vært innenfor daglig leders arbeidsfelt. Dette er arbeidsoppgaver som ikke er koblet til vervet som styreleder. På grunn av arbeidsbelastningen i stillingen gikk daglig leder først over i 60 % og deretter fra 1. november 2019, over i 100 % stilling. Dette reduserte behovet for assistanse en del, men stillingen til daglig leder er likevel vesentlig større enn hva som kan forventes i en ordinær 100 % stilling. Det vil derfor fortsatt være behov for avlastning i 2020. Styreleder har i tillegg ansvaret for forhandlingene med Ringerike Kommune. Dette etter direkte krav fra Rådmannen.

Styreleder har fått samme lønn for disse oppgavene som tidligere daglig leder hadde, med en timelønn på 325 kroner. Dette ble utbetalt månedlig basert på spesifiserte timelister som ble godkjent av administrasjonen. Dette er dessuten ført eksplisitt i regnskapet som er godkjent og underskrevet av et samlet styre. Timelistene skiller mellom oppgaver relatert til ledervervet i styret og arbeid som lå under daglig leders ansvarsområde. Kun det siste, «Administrative oppgaver» ble godtgjort.

---------- o ---------- ---------- o ---------- ---------- o ----------

### **8 – Innspill fra tidligere styre og tidligere daglig leder**

Det er i tillegg til mailene med spørsmål kommet inn en kommentar fra det forrige styret. Det kom inn 3. juni, over fristen for å stille spørsmål til årsmøtepapirene. Men siden de 7. februar ble invitert til å komme med innspill har styret har likevel funnet det riktig å ta den med.

Meningsytringen står for innsendernes regning. Styret er uenig i fremstillingen og viser til årsmøteheftet hvor bl.a. COWI-rapporten om vannverkets tilstand er utførlig beskrevet. Dette gir påstanden om krisemaksimering et rart preg. Tilsvarende er beskrivelsen av avtaleoppbruddet med Fossum & Sandum beskrevet i årsmøteheftet i forbindelse med omtalen av mistillitsforslaget. Også de andre ankepunktene mot styret er detaljert beskrevet og imøtegått i årsmøteheftet.

Innsenderne ber om svar på to konkrete spørsmål. De er besvart under.

**Styrets svar**

1 - Etterlysning av e-post med invitasjon til å kommentere årsmeldingen:

Kopi av e-post sendt til Katrine Malmo er vedlagt.

Stein Torgersbråten

Fri 2/7/2020 4:00 PM

To:  Katrine Malmo

Cc:  Bjørn Ole Steingrimsen;  Toril Karlengen

Hei

Jeg er i ferd med å skrive en årsmelding for 2019 til årsmøtet i mai. I den forbindelsen lurte jeg på om det er noe du mener burde inn i meldingen fra din tid som styreleder.

Jeg har skissert en kort innledning som jeg legger inn i denne mailen. Fint om du leser gjennom og kommer med eventuelle forslag.

Mvh

Stein

2 – Pålegg fra mattilsynet:

Dette spørsmålet er besvart i mailen fra «vaartvannverk» som heter «Gjerde rundt renseanlegget».

***Kommentarer til årsmøtepapirene for***

***Tyristrand Vannverk 2020***

***fra det forrige styret og daglig leder***

*På det ekstraordinære årsmøtet i Tyristrand Vannverk høsten 2019 ba styreleder Stein Torgersbråten innstendig om at nå måtte alle la gamle ting ligge. Det er tydelig at denne regelen ikke gjelder for Stein Torgersbråten og hans styre. Det er nok det forslagstillerne som uttrykker mistillit til styreleder sikter til, hvor ett av punktene er at styreleder ikke jobber for trivsel i vannverket. I årsmøtepapirene står det at: «Måten dette presenteres på dokumenterer en respektløs holdning fra forslagsstillernes side uten et fnugg av dokumentasjon». Med andre ord: Styret vil ha seg frabedt noen form for kritikk, mens styret selv velger en respektløs måte å behandle sine medmennesker på.*

*I så måte er årsmøtepapirene trist lesning. De er gjennomsyret av negative ytringer mot det forrige styret og de som sto for driften. Noen av påstandene er av en karakter som er klart injurierende. Det som var så befriende med det forrige styret, var at vi brukte ikke energi på å se bakover i tid for å finne ut hva som ikke var gjort, eller hva som var gjort feil eller å finne syndebukker. Vi så hele tiden framover og søkte gode løsninger på de utfordringene som var der. Vi jobbet for å bevare vannverket som privat vannverk.*

***Fare for konkurs:***

*I årsmøtepapirene blir det påstått at det forrige styret satte vannverket i fare for å gå konkurs høsten 2019, ved at en nødvendig oppgradering av renseanlegget ble midlertidig finansiert over driften. Dette er både feilinformasjon og en graverende påstand til medlemmene i vannverket. Vi hadde en plan for hvordan planlagte innvesteringer skulle finansieres. I stedet for å etablere flere små lån ville vi slå sammen alle lånene til ett langsiktig lån, det gamle lånet samt lån til oppgraderingen av renseanlegget og lån til høydebassenget. For å ha en bedre likviditet fram til låneopptaket fikk vi innvilget avdragsfrihet halve 2018 og hele 2019 på det gamle lånet i DnB. Ut fra det kostnadsbudsjettet vi hadde viste prognosene at likviditeten var god nok til å gjennomføre oppgraderingen av renseanlegget på kr 1,4 mill, samtidig med at drift og vedlikehold gikk som normalt. Vi hadde tross alt i løpet av 2018 økt likviditeten / inntektene med nærmere kr 900.000 gjennom tiltakene som ble gjort med fengslet og opprydding i medlemsmassen, og hadde pr. 31.12.2018 innestående kr 2.785.518 i banken kort tid før første fakturering av vannavgiften i 2019.*

*På grunn av overgangen til nytt datasystem fikk vi litt press på likviditeten på starten av 2019, da første utfakturering av vannavgiften ble forsinket med 5 – 6 uker. Første utfakturering av vannavgiften ble på nærmere 2 mill eks mva. Så selv om vi da hadde betalt hele oppgraderingen av renseanlegget tok det ikke lang tid før vi igjen hadde en tilfredsstillende likviditet.*

*I årsmøtepapirene henvises det til at vi var meddelt avslag på et lån til oppgradering av renseanlegget i et møte som daglig leder hadde med DnB høsten 2018. Her må det foreligge en misforståelse, da vi ikke søkte DnB om lån, men om avdragsfrihet som nevnt ovenfor og som DnB innvilget. Vi diskuterte våre planer med to finansinstitusjoner og hadde ut fra våre budsjetter tillit hos begge disse finansinstitusjonene.*

*Etter det ekstraordinære årsmøtet 20. februar 2019 ble det etter hvert klart at hele forrige styret kom til å trekke seg, bortsett fra de to kommunalt oppnevnte styremedlemmene. På årsmøtet 8. mai 2019 presiserte vi at oppgraderingen av renseanlegget måtte lånefinansieres. Vi ba derfor årsmøtet om å godkjenne låneopptak, noe som ble innvilget. På den måten la vi forholdene til rette for det nye styret for at de skulle kunne starte med en god likviditet. Vi kunne ikke vite hvilke planer det nye styret hadde, derfor forholdt vi oss til vårt eget langtidsbudsjett i forbindelse med årsmøtet i 2019.*

*Grunnen til at det nye styret ikke får godkjent låneopptak i daværende bankforbindelse, kommer klart fram i eposten fra DnB datert 8. august 2019, tre måneder etter årsmøtet 8. mai 2019, som det henvises til i årsmøtepapirene. Her gir DnB uttrykk for at det er store hull i budsjettering og likviditetsbudsjett, og ber styret se på dette. Når styret får på plass et godtagbart budsjett får de innvilget lån i Sparebank1 Ringerike-Hadeland.*

*Det var med andre ord aldri noen reell fare for konkurs, og situasjonen som oppsto med det sittende styrets låneopptak har ingen ting med det forrige styrets disposisjoner å gjøre. I stedet for å vente til kassa var tom, burde det nye styret tatt tak i situasjonen umiddelbart etter årsmøtet i 2019. Og det skulle bare mangle at økonomien til vannverket nå er tilfredsstillende, med en vannavgift som gjør at mange av medlemmene i vannverket nå kanskje har Norges dyreste vann.*

***Oppsigelse fra Fossum & Sandum:***

*Det som i første omgang skapte problemer for det nye styret var oppsigelsen til Fossum og Sandum.*

*I årsmøtepairene står det om oppsigelsen til F&S: «Dette ble gjort i god tid før årsmøtet 8. mai, og var basert på en enighet mellom daværende styreleder og daglig leder». Det som skrives her er fri fantasi og en konspirasjonsteori fremsatt av det sittende styret. Styreleder og daglig leder fra det forrige styret ble innkalt til et møte med F&S 15. mars 2019. Oppsigelsen fra F&S kom overraskende på oss, da vi ikke hadde fått noen signaler på at noe slikt skulle skje i og med at avtalen var fornyet i 2018. Infoen vi fikk på møtet, var at de hadde fått klare signaler om at det ville bli en endret driftsform med det nye styret som gjorde at F&S valgte å si opp avtalen. Det er derfor det i oppsigelsen henvises til at «det er lite hensiktsmessig å fortsette med den gamle avtalen, en avtale som er basert på erfaring og tillit».*

*Møtet var derfor en orientering fra F&S til det sittende styret om bakgrunnen for at avtalen ble sagt opp, samt at F&S ville fremforhandle en ny avtale med det nye styret tilpasset den nye driftsformen. Etter de undersøkelsene som ble gjort konkludert styret med å ta oppsigelsen fra F&S til etterretning. Dette skjedde i en tid hvor styret satt på oppsigelse og ikke ville legge for mange føringer på det som skulle skje fremover. Vi kunne jo ikke vite hvilke planer det nye styret hadde, om det var slik at det skulle skje store endringer i driften slik ryktene fortalte. I så måte kunne jo til og med oppsigelsen fra F&S være i det nye styrets interesse.*

*I saken som omhandler F&S står det videre i årsmøtepapirene: «Denne saken demonstrerer med all tydelighet farene som ligger i at et lite vannverk som Tyristrand Vannverk gjør seg helt avhengig av at et privat firma som i realiteten har monopol på vesentlige elementer i vannleveransene og kan stoppe all produksjon av drikkevann til nesten 3000 mennesker.» Videre står det: «Samtidig ble det åpenbart at det ikke ville være forsvarlig eller mulig å drive videre uten en sterk, profesjonell organisasjon til å drifte renseanlegget». Med bakgrunn i disse uttalelsene; hvorfor forsøker da styret høsten 2019 å få F&S inn igjen på driftssiden, når de uttaler at en slik forbindelse kan være en trussel for sikkerheten i vannverket?*

***Pålegg fra Mattilsynet:***

*I oppramsingen over ting som er gjort blir det hevdet at det var et gammelt pålegg fra Mattilsynet om inngjerding av renseanlegget. Vi diskuterte inngjerding av renseanlegget med Mattilsynet i et møte tidlig i 2018. Ikke på grunn av husdyr, men av andre sikkerhetsmessige årsaker. Gjerdet ble satt opp på investeringsplanen vår, men vi hadde ikke noe pålegg eller frist fra Mattilsynet om at dette skulle gjøres. Et slikt «gammelt» pålegg fra Mattilsynet må dokumenteres.*

*Å sammenligne tilstanden i Tyristrand Vannverk med situasjonen på Askøy er igjen krisemaksimering for å vekke oppmerksomhet. I teorien kan alt skje, men sannsynligheten for at det samme skjer på Tyristrand er veldig liten.*

***UV aggregater og råvann:***

*I forbindelse med UV aggregatene skrives det at det arbeides med å komme fram til en permanent løsning siden det er en reell fare for at vannet i Væleren ikke lengre er egnet som drikkevannskilde, da det er for mye humus i råvannskilden. Igjen krisemaksimering. Hydro Elektrik har over 100 anlegg rundt om i Europa, de fleste i Tyskland. Hvert anlegg blir tilpasset råvannet, og til oss beskrev Hydro Elektrik vannet i Væleren som et helt greit råvann.*

***Avtale om veirett:***

*Det ville være utenkelig for det forrige styret å inngå samme avtale om veirett med Bøhn slik det nye styret har gjort. Det som følger med slike avtaler er at de legger føringer på lignende avtaler i framtiden, noe som er svært uheldig for alle vannverk. Her kan det komme fremtidige krav fra andre grunneiere.*

***Ubesvarte eposter:***

*Det blir også hevdet at det er sendt ut en epost til det forrige styret i forbindelse med årsmøtet hvor det er bedt om en uttalelse. Det er ingen i det forrige styret som har mottatt noen slik epost, hvis den da ikke er sendt til de kommunalt oppnevnte medlemmene av det forrige styret som også sitter i det nye styret? Denne eposten må dokumenteres.*

*Til slutt vil vi minne om at det fortsatt er det samme renseanlegget med den samme kapasiteten som leverer ferdig renset vann til medlemmene i Tyristrand Vannverk som det som ble bygget i 2008. Selv om vi er blitt innprentet at det ikke er foretatt noen investeringer, så er siste store innvestering foretatt av det forrige styret i 2018. Og selv om det ropes om og krisemaksimeres om at det må store innvesteringer til hvis dette skal gå bra, og det må skje fort, tror vi ikke det skjer noen store innvesteringer her med det første, selv om vannverket blir innlemmet i kommunen. Og selv om ekspertisen mener at dette ikke går så bra, så får vi glede oss over at anlegget som ble bygget i 2008, og som er ivaretatt av Fossum & Sandum på beste måte i alle år, fortsetter å levere renset drikkevann av godkjent kvalitet til medlemmene i vannverket som det alltid har gjort.*

***Avsluttende kommentarer:***

*Det som har skapt noe av denne situasjonen kan kort oppsummeres slik: F&S sto for en mangeårig erfaringsbasert drift. Renseanlegget ble overvåket 24/7. De hadde nærhet til anlegget og trengte ikke avanserte systemer slik at de kunne drifte anlegget fra Gaustatoppen. Når kommunen kommer inn i bildet kommer det helt andre krav til overvåkning da kommunen drifter flere anlegg, det er helt naturlig. Når det i tillegg kommer et helt nytt styre uten erfaring har det lett for at ting blir turbulent. Hadde det nye styret kommunisert med omgivelsene på en annen måte enn det de har prestert, kunne mye sett annerledes ut.*

*Vedtektene sier at det skal arbeides for trivsel, men styret virker å være mer opptatt av å krisemaksimere og å stille ultimatum til medlemmene. Det er uforståelig at styret velger å opptre på en slik måte. Derfor håper vi at det finnes medlemmer i det sittende styret som er i stand til å sette ned foten for denne ukulturen og få andre holdninger inn i styret. Hvis ikke bør det komme nye medlemmer inn i styret som sørger for å rydde opp i denne ukulturen, slik at informasjonen ut til medlemmene blir nøktern og sannferdig.*

*Tyristrand 3. juni 2020.*

*Katrine Malmo - Per Tore Strømsodd - Heidi Melbye - Jann Gunnar Moe*